zameraný na výrobu a predaj dámskych pančuchových nohavíc. Pre náš denník to potvrdil vedúci odboru vonkajších vzťahov Chemes, a. s., Humenné Boris Voroňák. Zakladateľmi spoločného podniku sú Chemes, a. s., Humenné a talianska spoločnosť VIP S.R.L., ktorá patrí medzi svetovú špičku vo výrobe dámskych pančuchových nohavíc.
Pripomíname, že s výrobou dámskych pančúch majú už v Humennom viac ako dvojročné skúsenosti. Chemes Humenné v snahe diverzifikovať svoj výrobný program založil v roku 1997 dcérsku spoločnosť Linda Chemes, s. r. o., ktorá sa špecializovala práve na výrobu pančúch. Ukázalo sa však, že slovenský trh je príliš malý na to, aby mohol vyťažiť výrobné kapacity a zabezpečiť žiadúcu produktivitu. "Sme schopní zásobiť celý slovenský trh," povedal Boris Voroňák. "Tento trh je však primalý na efektívnu veľkovýrobu, navyše kúpyschopnosť obyvateľstva stále klesá a my nie sme schopní ekonomicky tieto kapacity využiť. U nás nie je problém vyrobiť, ale problémom je predať. Vstupom talianskeho partnera do spoločnosti sa vytvára možnosť umiestniť celú našu produkciu na západných trhoch."
V budúcnosti sa tu uvažuje s rozšírením výroby, čo zabezpečí efektívne využívanie priestorov uvoľnených spoločnosťou Nylstar Slovakia a. s., ako aj zvýšenie zamestnanosti v Humennom a okolí. Na začiatok tu nájde pracovnú príležitosť viac ako 80 ľudí.
Podľa slov vedúceho Voroňáka, výrobky talianskeho partnera patria medzi svetovú špičku. Rozhodujúcim faktorom pri jeho rozhodovaní o zaradení výroby do Humenného, boli výrobné náklady. Tie sú práve v Humennom vďaka blízkosti firmy vyrábajúcej textilné vlákna, vďaka kvalifikovanej pracovnej sile a doterajším skúsenostiam v Chemese, pre Talianov výhodné.
Chemes, a. s., Humenné začína od 1. októbra s ďalšou novou aktivitou -výrobou zdravotníckych textilných produktov. Budú to rôzne druhy bandáží, zdravotnícke obväzy, sanitárne nohavičky. Túto výrobu bude zabezpečovať dcérska spoločnosť Chemtex, s. r. o. Nová aktivita sa bude realizovať s podporou dánskej firmy TYTEX A/S. Podpora Dánov bude spočívať predovšetkým v know-how, v oblasti riadenia a v odbyte hotových výrobkov. "Východzí polovýrobok je tkanina, čo opäť nadväzuje na výrobu vlákna v spoločnosti Nylstar Slovakia a. s., skonštatoval."
Povedal tiež, že v priebehu úzkych vzájomných kontaktov si dánska firma TYTEX A/S nového partnera preverila a zistila, že sú možnosti výhodnej kooperácie. V novej firme nájde uplatnenie 70 ľudí, ktorí doteraz pracovali v Linde Chemes, s. r. o., Humenné pri výrobe dámskych pančuchových nohavíc a majú už skúsenosti s takýmto charakterom výroby.
Napokon ešte dodávame, že v areáli spoločnosti Chemes, a. s., Humenné sídli už viacero zahraničných spoločností. Vytvára sa tu významná priemyselná zóna, pre ktorú je Chemes dodávateľom energií vo forme tepla, elektrickej energie, tlakového vzduchu, dusíka a chladu.
Najdôležitejšie správy z východu Slovenska čítajte na Korzar.sme.sk.